Az előterjesztés 4. sz. melléklete

Budapest Főváros Önkormányzata Közgyűlésének
…/2012. (.. ..) önkormányzati rendelete
a Fővárosi Önkormányzat fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 
 12/1997. (III. 20.) Főv. Kgy. rendelet módosításáról
[bookmark: _GoBack]Budapest Főváros Önkormányzat Közgyűlése a szociális igazgatásról és szociális ellátásokról szóló 1993. évi III. törvény 92. § (1) bekezdésében, 92/B. § (1) bekezdés a) pontjában kapott felhatalmazás alapján a helyi önkormányzatokról szóló 1990. évi LXV. törvény 63/A. § n) pontjában meghatározott feladatkörében eljárva a következőket rendeli el.
1.§
A Fővárosi Önkormányzat fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet (a továbbiakban: R.) 2. § (2) bekezdése helyébe az alábbi rendelkezés lép:
„2. § (2) Az intézményi térítési díjak összegét intézményenként, telephelyenként, épületenként az 1. melléklet, az átlagot meghaladó minőségű elhelyezési körülményeket biztosító intézményekét a 2. melléklet, a Csecsemőket, Kisgyerekeket és Fogyatékosokat Befogadó Gyermekotthonokat a 3. melléklet tartalmazza.”
2. §
A R. 3. § (7) bekezdése helyébe az alábbi rendelkezés lép:
„ 3. §. (7) Ha a tartós bentlakásos intézményi ellátás esetén a jövedelemhányad nem éri el az intézményi térítési díj összegét, és az ellátott nem rendelkezik jelentős készpénzvagyonnal – a rehabilitációs célú lakóotthon kivételével – a személyi térítési díj a jelentős ingatlanvagyon kilencvenhatod részének és a jövedelemhányadnak az összege, de legfeljebb az intézményi térítési díjjal megegyező összeg.”
3. §
A R. 3. § (8) – (9) bekezdése helyébe az alábbi rendelkezés lép:
„3. § (8) Az ellátást igénylő, az ellátott vagy a térítési díjat megfizető más személy írásban vállalhatja a mindenkori intézményi térítési díjjal azonos személyi térítési díj megfizetését. Ebben az esetben a szociális igazgatásról és szociális ellátásokról szóló 1993. évi III. törvény (továbbiakban: Szt.) 116. § (1) és (3) bekezdésében, valamint a 117. §-ban és a 117/A. §. (1)-(2) bekezdésében foglaltakat nem kell alkalmazni, továbbá nem kell elvégezni a 119/C. §-a szerinti jövedelemvizsgálatot, ugyanakkor biztosítani kell, hogy az ellátást ilyen módon igénylő érintett ne kerüljön előnyösebb helyzetbe, mint ha a vállalást ő vagy a térítési díjat megfizető más személy nem tenné meg.”
„3. § (9) Az ellátást igénylő, az ellátott vagy a térítési díjat megfizető más személy írásban vállalhatja a mindenkori intézményi térítési díj és a számára megállapítható személyi térítési díj különbözete egy részének megfizetését. Ebben az esetben az Szt. 116. § (1) és (3) bekezdésében, a 117. §-ban, valamint a 117/A. § (1) és (2) bekezdésében foglaltakat nem kell alkalmazni, ugyanakkor biztosítani kell, hogy az ellátást ilyen módon igénylő érintett ne kerüljön előnyösebb helyzetbe, mint ha a vállalást ő vagy a térítési díjat megfizető más személy nem tenné meg.” 
4. §
A R. 3. §-a az alábbi(11)- (12) bekezdésekkel egészül ki: 
  „3. § (11) Idősek otthonában gondozási szükséglettel nem rendelkező személy is ellátható, ha az ellátást igénylő vagy a térítési díjat megfizető más személy írásban vállalja az Szt. 115. § (9) bekezdése szerinti szolgáltatási önköltséggel azonos mértékű személyi térítési díj megfizetését. Ebben az esetben nem kell alkalmazni az Szt. 68/A. §, a 114. § (3) bekezdése, 115. § (2) bekezdés második és harmadik mondata, és 115. § (6) bekezdése, a 117. §, a 117/A. § (1) és (2) bekezdése, a 117/B. §, valamint a 119/C. § szerinti szabályokat, ugyanakkor biztosítani kell, hogy az ellátást ilyen módon igénylő érintett ne kerüljön előnyösebb helyzetbe, mint ha a vállalást ő vagy a térítési díjat megfizető más személy nem tenné meg.
(12) E rendelet 2. mellékletében felsorolt, az átlagot meghaladó minőségű elhelyezési körülményeket biztosító intézményekben az ellátásért az ellátott vagy a térítési díjat megfizető más személy a mindenkori intézményi térítési díjjal – kivétel az egyszeri hozzájárulás megfizetésére kötelezettek – azonos összegű személyi térítési díjat köteles megfizetni. Amennyiben a mindenkori intézményi térítés díj összegének a befizetését az ellátott, vagy a térítési díjat megfizető más személy nem teljesíti, úgy az intézmény vezetője az ellátottat átlagos feltételeket biztosító intézményi férőhelyre helyezi át.”
5. §
A R. 4. §-a az alábbi (6) bekezdéssel egészül  ki:
„4. § (6) A hajléktalanok átmeneti szállásán gondozásban részesülő az elhelyezés 31-60. napjára a személyi térítési díj 50 %-át, a 61-90. napjára a személyi térítési díj 75 %-át köteles megfizetni, ha felvételét megelőzően életvitelszerűen közterületen vagy éjjeli menedékhelyen élt. Ezt a körülményt az utcai szociális szolgálatok vagy az éjjeli menedékhelyek 8 napnál nem régebbi írásbeli igazolásával kell bizonyítani.”
6. §
A R. 5. § (1) bekezdése az alábbi c) ponttal egészül ki: 
„5. § (1) c) hajléktalanok átmeneti szállásán, ha ellátás-szervezési intézkedések következtében az elhelyezési körülmények jelentősen megváltoznak.”

7. §
(1) A R. 1. melléklete helyébe jelen rendelet 1. melléklete lép.
(2) A R. 2. melléklete helyébe jelen rendelet 2. melléklete lép.
(3) Az R. 3. melléklete helyébe jelen rendelet 3. melléklete lép.
8. §
(1) Ez a rendelet a (2) bekezdésben foglalt kivétellel a kihirdetését követő hónap első napján lép hatályba és a hatálybalépését követő napon hatályát veszti.
(2) A 3. § (11)-(12) bekezdés, valamint a R. 2. sz. melléklete a kihirdetést követő napon lép hatályba.

9. §
Hatályát veszti:
a) a R. III. fejezete
b) az 54/1997. (X.17.) Főv. Kgy. rendelet a fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet módosításáról
c) a 71/1997. (XII.30.) Főv. Kgy. rendelet a fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet módosításáról
d) a 10/1998. (III.25.) Főv. Kgy. rendelet a fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet módosításáról
e) a 34/1998. (VII.16.) Főv. Kgy. rendelet a fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet módosításáról
f) az 8/1999. (II.24.) Főv. Kgy. rendelet a fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet módosításáról
g) a 30/1999. (VII.22.) Főv. Kgy. rendelet a fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet módosításáról
h) a 49/1999. (X.20.) Főv. Kgy. rendelet a fenntartásában lévő személyes gondoskodást nyújtó szakosított szociális intézmények térítési díjairól és a térítési díjakkal kapcsolatos eljárási rendről szóló 12/1997. (III.20.) Főv. Kgy. rendelet módosításáról.


Sárádi Kálmánné dr.							Tarlós István
főjegyző								főpolgármester


I N D O K O L Á S

ÁLTALÁNOS INDOKOLÁS

A szociális igazgatásról és szociális ellátásokról szóló 1993. évi III. törvény (továbbiakban: Szt.) 92. §-a értelmében a helyi önkormányzat  a fenntartásában lévő személyes gondoskodást nyújtó szakosított szociális intézményekben fizetendő térítési díjakról rendeletet alkot.
A rendeletmódosítást az intézményi térítési díj megállapításának változása, az átlagot jóval meghaladó, emelt szintű elhelyezés biztosításának megszüntetése, illetőleg az intézményi térítési díjak felülvizsgálatának végrehajtása teszi szükségessé.

RÉSZLETES INDOKOLÁS
Az 1. §-hoz
A rendelet 2. és 3. számú mellékletének címe megváltozott, ezt tartalmazza a módosítás.

A 2. §-hoz
Rehabilitációs intézményt a Fővárosi Önkormányzat nem működtet, ezért szükséges e szakaszból való törlése.

A 3. §-hoz
A jogszabályi hivatkozás pontosítását tartalmazza.

A 4. §-hoz
Az Szt. 2012. január 1. napján hatályba lépett rendelkezése lehetőséget biztosít arra, hogy a férőhelyszám legfeljebb 15 %-ig gondozási szükséglettel nem rendelkező személy is felvehető az idősek otthonába, amennyiben az ellátott, vagy a térítési díjat megfizető személy írásban vállalja a mindenkori szolgáltatási önköltséggel azonos mértékű személyi térítési díj megfizetését. Ennek a törvényi rendelkezésnek a rendeletbe történő beépítését tartalmazza e szakasz. 
Az átlagot jóval meghaladó elhelyezési körülményeket biztosító idősotthoni férőhelyek átminősítése vált szükségessé a finanszírozási körülmények változása miatt. Az átlagot jóval meghaladó elhelyezési körülmények (emelt szintű elhelyezés) helyett átlagot meghaladó elhelyezési körülményeket biztosító férőhelyek állnak az igénylők rendelkezésére. Az átlagot meghaladó elhelyezési körülményeket biztosító férőhelyek igénybe vétele esetében nem kell egyszeri hozzájárulási díjat fizetni, azonban az ellátottakkal, illetőleg a térítési díjat megfizető más személlyel szemben elvárás, hogy a minőségi elhelyezési körülmények fenntarthatósága érdekében a mindenkori intézményi térítési díjjal megegyező összegű intézményi térítési díjat fizessék meg. 

Az 5. §-hoz
Az Szt. rendelkezése értelmében hajléktalanok átmeneti szállásán a gondozás első 30 napjára nem kell személyi térítési díjat fizetni. A javaslat azt a célt segíti elő, hogy többen és könnyebben kerülhessenek be a közterületről és az éjjeli menedékhelyekről az átmeneti szállásokra. 

A 6. §-hoz
A változó ellátási igények miatt olyan intézkedéseket kell életbe léptetni, mely jelentősen rontja (téli krízis időszakban, vagy a kis létszámú szobákban új ágyak elhelyezésekor), illetve javítja (háromágyas szobában egy pár elhelyezése) az elhelyezés körülményeit, melyhez a térítési díj arányos módosításának lehetőségét szükséges megteremteni. 

A 7.§ -hoz
Az 1-3. melléklet a rendelet hatálybalépését követő intézményi térítési díjakat tartalmazza. 

A 8.-9. §-okhoz
A hatályba lépésről, illetve a szükséges hatályon kívül helyezésről rendelkezik. 

